
Ysgrifennwch adolygiad llenyddiaeth ar ymchwil ymarferydd a elwir yn ‘astudiaeth wers’. Dylech hefyd ystyried, mewn modd beirniadol, effaith bosibl astudiaeth wers ar arfer ymarferydd mewn perthynas â thestun o’ch dewis. 
Cwestiwn ymchwil: I ba raddau mae gweithgareddau chwarae rôl yn cynyddu dealltwriaeth disgyblion yn y Cyfnod Sylfaen?

Rhan 1 
Bwriedir yr ymchwil yma archwilio sut gall gyfuniad o ddulliau ymchwil dod i gasgliad i’r cwestiwn ymchwil: “I ba raddau mae gweithgareddau chwarae rôl yn cynyddu dealltwriaeth disgyblion yn y Cyfnod Sylfaen?” Ffocysir yn benodol ar y ddull astudiaeth gwers, gan ystyried sut gall cyfweliad grŵp ffocws, arsylwad ac adfyfyriad ychwanegu at hyn. Wrth ystyried yr agweddau yma, yn ogystal ag ymchwilio i’r hyn sydd wedi’i hysgrifennu’n barod am y pwnc, bydd cyfleoedd i ddatblygu sgiliau amrywiol, ac yn ei dro cryfhau strategaethau addysgu. Yn gyntaf, bydd cyfle i ddisgrifio cyd-destun yr ymchwil gan gynnwys dalgylch ac ystadegau’r ysgol. Nesaf, bydd yna gyfeiriad at adolygiad llenyddiaeth, gan ystyried yr hyn sydd wedi’i ddweud eisoes am ardaloedd chwarae rôl yn y Cyfnod Sylfaen a’i gysylltiad â dealltwriaeth a’r blychau yn yr ymchwil. Ystyrir y fethodoleg gan ffocysu ar y manteision ac anfanteision a’r materion moeseg a fydd yn ymddangos. Yn olaf, bydd angen ddod i gasgliad am yr hyn a drafodwyd ac argymell ambell i'r ffyrdd y gellir defnyddio’r hyn a ddysgwyd yn y dyfodol. Yn y ddogfen ‘Dyfodol Llwyddiannus’ (Donaldson, 2015) awgryma’r pwysigrwydd o annog athrawon i gynnal gwaith ymchwil er mwyn gwella arfer yn yr ystafell ddosbarth. Ffocysir ar ddealltwriaeth o’r elfennau “.. ‘pam’ a ‘sut’ addysgu yn ogystal â’r ‘beth’...”. O ganlyniad i hyn, bydd modd gwneud gwelliannau yn yr ystafell ddosbarth.

Cynhelir y gwaith ymchwil gyda ddisgyblion yn nosbarth blwyddyn 1 yn ysgol gynradd bentrefol, fawr. Yn dilyn trafodaeth gyda’r athro dosbarth, dewisir tri disgybl o grwpiau gallu tebyg fel cyfranogwyr. Mae yna 333 o ddisgyblion rhwng 3 ac 11 oed yn mynychu’r ysgol, a lleolwyd yn ardal sy’n denu ystod o deuluoedd breintiedig a ddifreintiedig. O ganlyniad i hyn, dderbynnir ond 10% o’r disgyblion prydau ysgol am ddim, sydd yn sylweddol is na’r cyfartaledd. Mae’r ysgol yn gweithredu fel ysgol ddwyieithog, gyda’r mwyafrif o ddisgyblion yn mynychu’r ffrwd Cymraeg, a 32% ohonynt yn dod o gartrefi Cymraeg. (Estyn, 2020, t.1) Cyfeiria’r ysgol yn gyson at ei weledigaeth, sef “anelu i ddefnyddio'r technolegau esblygiadol fel cyfrwng i wella'r dysgu heb gyfyngiadau.” (Gwefan yr Ysgol, 2020) Cysylltir hyn yn gryf â ffocws yr ymchwil o ddefnyddio dulliau amrywiol i wella arfer proffesiynol.

Yn, gyntaf rhaid ymchwilio i’r hyn sydd wedi’i ddweud eisoes am y ffordd y mae gweithgareddau chwarae rôl yn effeithio ar ddealltwriaeth disgyblion yn y Cyfnod Sylfaen. Gelwir y rhan yma’n Adolygiad Llenyddiaeth a ddewiswyd pedwar prif amcan i ffocysu arno. Yn gyntaf, diffinnir beth ydy ardal chwarae rôl a’r ffordd y mae’n gweithredu. Yna, bydd ffocws ar y manteision o ddefnyddio’r ardal chwarae rôl gan ystyried pam y mae hyn yn fuddiol i ddisgyblion yn y Cyfnod Sylfaen. Bydd cyfleoedd yma i ystyried sut y mae’r gweithgareddau yma’n cefnogi agweddau gwahanol o ddatblygiad y plentyn. Yn ogystal, bydd cyfle i ddadlau safbwyntiau gwahanol o sut y mae ardal chwarae rôl yn cefnogi disgyblion. Nesaf, bydd yna ystyriaeth am sut y mae cynyddu dealltwriaeth disgyblion yn y Cyfnod Sylfaen. Gan ymchwilio i ddulliau amrywiol gobeithir y bydd yn cynnig syniadau wrth gynnal y dull ymchwil astudiaeth wers. Yn olaf, ffocysir ar y berthynas rhwng dealltwriaeth disgyblion yn y Cyfnod Sylfaen, a’r ffordd y gall ardal chwarae rôl cefnogi hyn ymhellach. Wrth wneud hyn, bydd cyfleoedd i ddadlau barn gwahanol ddamcaniaethwyr ac ymchwilwyr blaenorol er mwyn ddod i gasgliad dilys a chadarn.
 
Un o’r trafodaethau mwyaf arwyddocaol ar hyn o bryd yw’r athroniaeth sydd wrth wraidd y Cyfnod Sylfaen yng Nghymru, sef dysgu trwy chwarae. Deillia hyn o ddamcaniaeth diwylliannol-hanesyddol Vygotskty (1978) sy’n pwysleisio bod gweithgareddau dysgu trwy chwarae yn flaenorol yn natblygiad plentyn. Gall y math yma o ddysgu cynnwys amrywiaeth o weithgareddau “adeiladu, chwarae rôl, chwarae creadigol, chwarae symbolaidd... a chwarae archwiliadol.” (Llywodraeth Cymru, 2018, t.4). Mae’r cyfuniadau o weithgareddau yma’n cynnig cyfleoedd i blant  dysgu a chryfhau dealltwriaeth mewn amryw o ffyrdd.

O fewn bron bob dosbarth Cyfnod Sylfaen, mae yna ardal chwarae rôl, sy’n cael ei gynllunio fel darpariaeth barhaus. Yma, ceir defnydd o adnoddau amrywiol i ddatblygu iaith, lles a dealltwriaeth disgyblion. Er hyn, mae’n hynod bwysig sicrhau bod yr ardal chwarae rôl wedi’i fodelu gan oedolyn yn gyntaf, i sicrhau bod y disgyblion yn deall gofynion y dasg ac yn buddio ohoni (Starbuck Education, 2018). Heblaw am hyn, efallai y bydd y disgyblion yn mynd ar liwt eu hun ac o ganlyniad i hyn, ni fyddent yn cyflawni’r amcan.

Ar hyn o fryd, y Cyfnod Sylfaen sy’n gwneud defnydd mwyaf o weithgareddau o fewn yr ardal chwarae rôl, ond mae’r agwedd yma’n ddechrau ymddangos yng Nghyfnod Allweddol 2 hefyd. Awgryma Cast (2007, t.22) bod y defnydd o ardal chwarae rôl yn nosbarthiadau wrth symud i fyny’r ystod oed, yn darparu profiadau dysgu amrywiol sy’n “caniatáu plant archwilio gweithgareddau bob dydd gyda rhyddid.” Felly, mae modd ei gynnwys ym mhob dosbarth o fewn ysgolion. Er hyn, mae’r safbwynt gwrthgyferbyniol yn dadlau efallai nid dyma’r ffordd ymlaen ar gyfer dosbarthiadau yng Nghyfnod Allweddol 2. Ystyria Harrison et al (2005, t.18) mai rhywbeth i “wastraffu amser” ydy gynllunio gweithgareddau chwarae rôl yng Nghyfnod allweddol 2, ac nid oes pwrpas penodol iddo. Er mwyn sicrhau effeithlonrwydd y gweithgareddau chwarae rôl, mae’n rhaid sicrhau bod yna bwrpas i’r gweithgaredd a’i fod wedi cynllunio gyda’r nod mewn meddwl. Gobeithir wrth gynnal y gwaith ymchwil i asesu effeithiolrwydd chwarae rôl yn y Cyfnod Sylfaen, bydd hyn yn cefnogi’r defnydd ohono trwy’r ysgol gyfan hefyd.

Yn sicr, mae gwaith ymchwil helaeth yn amlygu’r manteision o gynllunio a chynnal gweithgareddau chwarae rôl yn y Cyfnod Sylfaen. Rhestra Swift (2020) pedwar prif bwynt pam y dylai addysgwyr defnyddio gweithgareddau yma. Un o’r rhesymau ydy’r ffaith bod y profiadau yma’n fwy cofiadwy i ddisgyblion i’w gymharu â gweithgareddau pen a phapur. O ganlyniad i hyn, mae gan ddisgyblion dealltwriaeth ddyfnach o’r pwnc mewn modd isymwybodol. Ysgrifenna Dewey (1997) am y pwysigrwydd o gyfuno agweddau chwarae â dysgu er mwyn cefnogi disgyblion i gyflawni’i llawn botensial. Wrth gynllunio gweithgareddau ymarferol, sy’n cynnig y profiadau yma, mae cyfleoedd i ddisgyblion “ennyn brwdfrydedd dros gymryd rhan weithredol yn y broses ddysgu” (Cherif & Somervile, 1995, t.28). Yn sicr, cysyllta hyn â gweithgareddau chwarae rôl wrth i ddisgyblion dysgu trwy brofiadau.

Nid oes terfyn i’r posibiliadau datblygiadol sydd ynghlwm â gweithgareddau chwarae rôl. Noda Williams (2019) gall y gweithgareddau yma datblygu sawl sgil o fewn un wers megis “sgiliau datrys gwrthdaro, cynyddu darllen a deall, a chryfhau galluoedd cyfathrebu”, yn ogystal â pherthyn i sawl faes dysgu ar un tro.

Fel y trafodwyd yn gynt, mae nifer o awduron wedi herio’r honiadau yma ar y sail bod gweithgareddau chwarae rôl yn rhywbeth i feddiannu disgyblion yn unig wrth i’r athro parhau gyda phethau eraill. Ychwanega Chungrong (2018) at hyn gan nodi “pupils do not know the real purpose of role-play”. Fel datrysiad i hyn, rhaid sicrhau bod yna bwrpas clir ynghlwm â’r gweithgaredd a bod y disgyblion yn ymwybodol o hyn trwy gynnal trafodaeth i egluro amcanion y wers fel bod ffocws penodol gan y disgyblion. Cefnoga Donaldson (2015) hyn, gan nodi bod dibenion newydd y Cwricwlwm i Gymru yn ffocysu ar bwrpas i’r dysgu i ddisgyblion a’r holl rhanddeiliaid o’i hamgylch.

Prif bwrpas y gwaith ymchwil ydy canfod sut y mae’r gweithgareddau chwarae rôl yn cynyddu dealltwriaeth yn benodol. Wrth drafod hyn, rhaid ystyried y dulliau amrywiol y gellir defnyddio i gynorthwyo datblygiad yn nealltwriaeth disgyblion. Un ohonynt ydy ail ymweld ag agweddau o waith yn gyson. Cefnoga Asmussen (2019) hyn gan awgrymu, po fwyaf y profiadau mae plentyn yn cael am agwedd, y gyflymach bydd y disgybl yna’n cynyddu’i dealltwriaeth ynddo. Felly, gan gynllunio gweithgareddau chwarae rôl ymarferol, llawn brofiadau, mae’n debyg bydd yna gynnydd yn nealltwriaeth y disgyblion wrth iddynt ymwneud ag hyn yn gyson.

Wrth gwrs, mae yna sawl ddamcaniaeth sy’n trafod y ffyrdd y mae plant yn datblygu dealltwriaeth. Un ohonynt yw ddamcaniaeth Vygotsky (1978) sy’n honni mai rhyngweithio cymdeithasol rhwng disgybl ac ‘unigolyn mwy gwybodus’ yw’r prif wraidd ar gyfer sicrhau cynnydd yn natblygiad plentyn o fewn y Parth Datblygiad Procsimol (PDP). Gall hyn fod yn gyfoed, ac felly mae’r rhyngweithio yma yn ganolog i’r dull chwarae rôl. Yn ei thro, mae hyn yn arwain at gynnydd yn nealltwriaeth y disgybl.

Er mwyn dod i gasgliad cadarn, mae’n rhaid ystyried y safbwynt gwrthgyferbyniol hefyd. Dadleua Chaiklin (2003, t. 42) bod y PDP yn aneglur ac yn ffocysu ar y plant fel grŵp yn hytrach na’r plentyn unigol, ac felly nid yw hyn yn ffordd effeithiol o sicrhau dealltwriaeth y disgybl. Er hyn, o brofiad blaenorol, gwelir fod dilyn awgrymiadau Vygotsky (1978) i ganiatáu disgyblion i drafod mewn ffordd ddealladwy ac ar lefelau tebyg yn cymell disgyblion i gyflawni’r gwaith a gofyn cwestiynau addas.

Dilyna’r Cwricwlwm i Gymru (Llywodraeth Cymru, 2020) camau cynnydd ar hyd dilyniant sy’n caniatáu cynnydd graddol yn nealltwriaeth a datblygiad. Wrth sicrhau dealltwriaeth ar un cam cynnydd mae’r cam nesaf ar yr un continwwm ond yn datblygu agweddau pellach, ac felly’n sicrhau elfen o her. Wrth ystyried cynllunio’r gweithgaredd chwarae rôl, rhaid ystyried hyn er mwyn sicrhau adeiladu ar ddealltwriaeth.

Wrth ystyried yr agweddau yma, rhaid trafod y berthynas rhwng gweithgareddau chwarae rôl a chynnydd yn nealltwriaeth disgyblion. Dengys astudiaeth achos Ysgol Gynradd Tregatwg yr effaith positif y caiff gweithgareddau chwarae rôl ar ddealltwriaeth disgyblion yn y Cyfnod Sylfaen. Wrth i ddisgyblion gymryd rhan yn weithgareddau chwarae rôl ‘pentref bach’ noda Estyn (2018) bod “eu dealltwriaeth wedi gwella’n sylweddol yn sgìl cymhwyso medrau yn ymarferol”. Yn sicr, mae hyn yn cefnogi’r ffaith bod chwarae rôl yn ffordd effeithiol o gyfrannu at ddatblygiad yn nealltwriaeth y disgyblion.

Fel y cyfeiriwyd ati yn gynharach, mae gweithgareddau chwarae rôl yn rhoi cyfleoedd i ddisgyblion cydweithio er mwyn dod i gyd-ddealltwriaeth. Cysylltir hyn â damcaniaeth Vygotsky (1978) a’r syniad o weithio o fewn y PDP. Cefnoga Milarisa (2018) hyn gan ychwanegu, bod cydweithio i gyflawni gweithgareddau chwarae rôl yn datblygu hyder y disgyblion yn ogystal â’u dealltwriaeth.

Yn ychwanegol, mae gweithgareddau chwarae rôl hefyd yn cynnig cyfleoedd i addysgwyr asesu dealltwriaeth y disgyblion. Mae Donaldson (2015, t.78) yn ystyried defnyddio gweithgareddau chwarae rôl i asesu fel un o’r “dulliau mwy dyfeisgar”. Cynigir hyn cyfleoedd i wylio’r disgyblion yn trafod agweddau pynciol o fewn amgylchedd dychmygol. Awgryma recordio’r sesiynau chwarae rôl fel ffordd o ddatblygu’r dull yma ymhellach fel y gellir cyfeirio yn ôl ato’n aml. Er hyn, gellir dadlau bod y dull yma’n broses llafurus ac yn cymryd llawer o amser. Wrth ystyried llwyth gwaith athrawon fel y mae, rhaid ystyried cyfrifoldebau ychwanegol, a’i fuddiannau. (NASUWT, 2018)

I grynhoi, mae’r gwaith ymchwil yn dangos bod yna berthynas cryf rhwng gweithgareddau ardal chwarae rôl a chynyddu dealltwriaeth disgyblion, yn enwedig yn y Cyfnod Sylfaen. Er hyn, rhaid sicrhau ei fod yn cael ei gynllunio’n gywir a’i weithredu’n llwyddiannus; trwy wneud hyn, gall “ymgorffori elfennau o fwynhad dysgu a chrynhoi gwybodaeth” (Erturk, 2015, t.151).  

Er bod yna gwaith ymchwil sylfaenol ar y maes yn barod, nid oes gwaith helaeth yn bodoli. Felly, wrth gynnal y gwaith ymchwil, gobeithir y bydd hyn yn llenwi’r bylchau yma. Yn benodol, wrth gynnal y gwaith ymchwil, gellir cyfrannu at yr ymchwil presennol o sut y mae’r cydweithrediad rhwng disgyblion o fewn yr ardal chwarae rôl yn cyfrannu at ddealltwriaeth ddyfnach gan ddefnyddio PDP Vygotsky (1978) fel sail. Yn ogystal, wrth symud ymlaen yn y dyfodol, gobeithir bydd cyfleoedd pellach i ymchwilio sut y gall chwarae rôl parhau yng nghyfnod Allweddol 2 hefyd.  

Defnyddir amrywiaeth o ddulliau i asesu’r effaith a gaiff ardal chwarae rôl ar ddealltwriaeth disgyblion yn y Cyfnod Sylfaen, gan gasglu data ansoddol yn bennaf. Penderfynwyd mai’r dull gorau i’w fabwysiadu at ddibenion yr ymchwiliad hwn oedd astudiaeth wers. Mae astudiaeth wers yn “fodel Siapaneaidd o ymchwil... lle mae triad o athrawon yn gweithio gyda’i gilydd i dargedu maes” (Teacher Development Trust, 2020). Wrth wneud hyn, gellir datrys problemau yn seiliedig ar addysgu neu ddysgu sy’n effeithio ar gynnydd disgyblion. Gan ystyried sgorau cyfartaledd PISA Siapan (OECD, 2015), mae’n amlwg eu bod ar flaen y gad yn fathemateg, darllen a gwyddoniaeth, ac felly mae’n debyg bod defnyddio’r dull astudiaeth wers yn ffordd effeithiol o wella arfer yn ogystal â chodi safonau disgyblion.

Fel y nodwyd, dull o gydweithio rhwng addysgwyr ydy hyn, ac felly arweinir yr ymchwil gan ddau athro neu fwy. Mae’r dull yn dilyn y camau; cynllunio gwers ar y cyd, un athro yn addysgu’r wers wrth i’r llall arsylwi, ac yn olaf, myfyrio ar y profiad wrth ail-gynllunio’r wers. Gweler y cynllun gwers gychwynnol yn Atodiad 1 sy’n ffocysu ar y maes ‘Gwyddoniaeth a Thechnoleg’ ac adnabod a labelu rhannau o’r corff dynol. Er mwyn dod i ganfyddiad dilys, roedd yn bwysig cymharu dealltwriaeth y disgyblion yn yr ardal chwarae rôl â disgyblion yn y dasg ffocws ac felly dewiswyd tri disgybl o alluoedd tebyg fel y sampl. Er nid ydy hyn yn cefnogi’r syniad o sampl gynrychioliadol, trwy asesu effeithiolrwydd yr ymchwil, bydd modd gwneud ymchwiliadau tebyg gan ddewis cyfradd eang o ddisgyblion.

Bydd y disgyblion yn ymgymryd yn yr un gweithgaredd agoriadol o ran tegwch ac yna’n cael eu gwahanu i’r ardal chwarae rôl neu dasg ffocws. O fewn yr ardal chwarae rôl, bydd y disgyblion yn gweithredu ‘ysbyty’ gan chwarae rôl y claf neu ddoctor. Bydd tasgau megis casglu gwybodaeth y claf, mesur taldra ac yna gofyn cwestiynau perthnasol gan osod tic neu groes yn y bocs priodol. Bydd adnoddau megis geirfa a lluniau wedi’i osod o amgylch yr ardal chwarae rôl i’w gynorthwyo (Gweler Atodiad 2).
Ar gyfer y disgyblion yn y dasg ffocws byddent yn derbyn amlinelliad o gorff dynol. Gan ddefnyddio matiau eirfa bydd disgwyl iddynt labelu’r corff gan ddefnyddio’r eirfa gywir. Bydd ffocws ar ddealltwriaeth y disgyblion yn y tasgau yma a’r ffordd y maent yn cyfathrebu i gyfleu hyn.
 
Yn sicr, mynegai nifer o ymchwilwyr y manteision o gynnal astudiaeth wers. Un o’r prif resymau yma ydy’r ffaith bod astudiaethau gwers yn cynnig cyfleoedd i addysgwyr dewis maes ffocws penodol, ac felly gellir ffocysu ar rywbeth sy’n codi pryder yn ei eu dosbarth nhw, a’i wella. O ganlyniad i hyn, mae arfer proffesiynol yn gwella yn ogystal â thargedu anghenion y disgyblion. (Dudley, 2013) Teimlir bod yna angen i wella dealltwriaeth disgyblion, yn enwedig wrth iddynt ddysgu agwedd newydd, ac felly mae’r dull yma’n hynod addas.

Yn ychwanegol, cynigir hyn cyfleodd i adfyfyrio a chyd-weithio er mwyn dod i ddatrysiad ar bwnc penodol. Honnwyd Bakennes et al (2010) “collaboration in teams, and cooperating and interacting with colleagues are seen as vital components of professional learning.” Wrth gyfathrebu ac asesu’r hyn a ddigwyddodd yn y wers, ceir cyfleoedd pellach i wella arfer ac addasu’r addysgu.

Wrth i’r athro addysgu’r wers, paratowyd taflen arsylwi lled-strwythuriedig i’r athro arall lenwi yn Atodiad 3. Er mwyn cymharu’r dull chwarae rôl â thasg ffocws, bydd yr athro yn arsylwi dau ddisgybl yn yr ardal chwarae rôl ac un yn y dasg ffocws. Bwriedir gwrando ar y ffyrdd y mae’r disgyblion yn trafod er mwyn dod i gasgliad ar eu dealltwriaeth.

Er bod yna dau ddull o arsylwi, dengys gwaith ymchwil helaeth y manteision o gynnal arsylwadau heb fod yn gyfranogwr. Trwy wneud o fewn amgylchedd cysurus y disgyblion, megis dosbarth, mae’n rhoi rhyddid i’r disgyblion ymddwyn yn naturiol, o fewn lle cyfarwydd. Yn ychwanegol, trwy arsylwi o bell, mae’r ymchwilydd yn lygad-dyst i’r hyn sy’n digwydd, ac felly nid oes modd addasu neu newid y data i weddu’r ymchwil (Denscombe, 2010). Rhoddir hyn cyfleoedd i osgoi ffactorau rhagfarnllyd gall ymddangos wrth weithredu dulliau eraill megis cyfweliad.

Ar y daflen arsylwi mae yna gyfle i sgorio dealltwriaeth a chyfranogiad y disgyblion ar ffurf sgôr Leuven, yn ogystal â nodiadau ychwanegol fel dyfyniadau’r plant a defnydd o adnoddau. O ganlyniad i hyn, ceir cyfleoedd i gasglu data ansoddol a meintiol i gyfrannu at yr ymchwil. Cefnoga Cohen et al (2018) y dull yma gan honni ei fod yn ffordd o gasglu data a’i egluro mewn ffordd effeithiol. Er hyn, mae safon y data a gesglir yn gwbl ddibynnol ar sgiliau arsylwi’r ymchwilydd (DeMunk, 1998). Rhaid sicrhau bod yr ymchwilydd yn ymwybodol o amcanion yr ymchwil ac ymchwilio i’r dull yn drylwyr cyn cychwyn.

Er bod arsylwi yn cynnig cyfleoedd helaeth i gyfrannu at yr ymchwil, dadleua Dewey (1938) “observation alone is not enough. We have to understand the significance consists of the consequences that will result when what is seen is acted upon.” Dyma sut mae’r dull astudiaeth wers o fudd, gan fod cyfleoedd i gymhwyso’r newidiadau er mwyn gwella arfer.

Cyfyngiad arall gall ymddangos wrth gynnal yr arsylwad heb fod yn gyfranogwr ydy’r amhosibilrwydd o ofyn ‘pam’. Fel datrysiad i hyn, penderfynwyd cynnal cyfweliad lled-strwythuriedig gyda’r grŵp ffocws yn dilyn y wers. Cyfeirir at y cyfuniad o arsylwad a chyfweliad fel yr “ymagwedd Mosaig” (Clark, 2005) ac yn ddull o hyrwyddo ‘llais y plentyn’ wrth gynnal ymchwil.

Wrth gynnal y cyfweliad gyda phlant, rhaid magu perthynas cadarn rhwng yr ymchwilydd a’r cyfranogwr. Er mwyn osgoi unrhyw gymhlethdod, rhaid sicrhau bod y cwestiynau wedi’i eirio mewn modd dealladwy i’r disgyblion. Awgryma Punch (2014), yn aml, mae gan ymchwilwyr ddealltwriaeth well yn y maes na’r cyfranogwr gan ei fod wedi gwneud ymchwil helaeth arno’n gynt. Felly mae’n her iddynt fod yn meddwl agored a gwrando ar farn a phrofiadau’r cyfranogwr. Trwy sicrhau meddwl agored, efallai gall agweddau newydd godi, ni fwriadwyd trafod a gall cyfoethogi’r ymchwil ymhellach. Penderfynwyd paratoi’r cwestiynau cyfweld o flaen llawn yn Atodiad 4, gan gofio defnyddio geirfa ddealladwy i’r disgyblion a phwysleisio nid oes atebion cywir neu anghywir.

Er mwyn dadansoddi’r data a gesglir, bwriedir recordio’r cyfweliad a’i drawsgrifio. Noda Creswell (2012) gall drawsgrifio uwcholeuo’r rhyngweithio rhwng yr ymchwilydd a’r cyfranogwr gan nodi seibiannau, ciwiau corfforol a gweithredoedd. Felly mae hyn yn cael ei hystyried fel dull effeithiol o gasglu data. Mae hyn hefyd yn ffordd o sicrhau dibynadwyedd a dilysrwydd y data.

Y cam olaf yn yr astudiaeth wers ydy’r adfyfyriad ar y cyd gan ffocysu’n benodol ar y cwestiwn ymchwil. Gellir dadlau mai hyn yw’r cam pwysicaf er mwyn gwella arfer proffesiynol y dyfodol. Gall y dull yma codi cwestiynau, trafod teimladau ac awgrymu gwelliannau. Pwysleisia Hargreaves (2012) y pwysigrwydd o’r cam yma i gyflawni “datblygiad proffesiynol ar y cyd.”

Wrth ymchwilio, darganfyddir bod yna gwahanol fodelau o ymarfer myfyriol i’w ddewis er enghraifft cylch dysgu Kolb (1975), Cylch myfyriol Gibbs (1988) a model Schön (1978). Er bod gan bob un agwedd fanteisiol, penderfynwyd defnyddio’r model Brookfield (1995) ar gyfer yr ymchwil yma. Caiff y model ei rhannu i bedwar lens, a ddylid trafod pob un ohonynt ar y cyd. Wrth ystyried y lens hunangofiannol, rhoddir cyfleoedd i drafod teimladau’r athro am y profiad, gan ffocysu ar agweddau cadarnhaol a’r meysydd gellir datblygu. Awgryma Atilla (2013) y pwysigrwydd o ystyried teimladau yn y broses o adfyfyrio, a ddylai ffactorau cyd-destunol cael eu hystyried hefyd. Y lens nesaf ydy’r lens ’llygaid y myfyrwyr’, dyma le gellir trafod y ffyrdd y gwnaeth y disgyblion ymateb i ofynion y gweithgaredd gan ystyried yr arsylwad a’r cyfweliad. Wrth gwrs, dyma brif ffocws yr ymchwil ac felly mae hyn yn gam hollbwysig i’w hystyried. Yn dilyn y lens yma, mae’r lens ‘Profiadau ein cydweithwyr’, sy’n cynnig y cyfleoedd i godi cwestiynau, ac i fynd i’r afael ag unrhyw faterion a godwyd o fewn y wers. Mae’r cam yma’n allweddol er mwyn wneud gwelliannau. Yn olaf, rhaid ystyried y lens ‘llenyddiaeth ddamcaniaethol’. Wrth ddychwelyd i’r adolygiad llenyddiaeth a wnaethwyd ar ddechrau’r ymchwil, bydd modd wneud cysylltiadau yma.

Yn sicr, gwelir y manteision o’r model yma gan fod pob rhan yn  cyfoethogi’r ymchwil a’r gwelliannau gellir gwneud yn y wers ddilynol. Er hyn, rhaid hefyd ystyried y cyfyngiadau gall ymddangos. Mae’n bosib y bydd gan yr athrawon barn wrthgyferbyniol ac wedi profi pethau gwahanol o fewn y wers. Dyma pam mae’n syniad da i recordio’r wers fel y gellir cyfeirio yn ôl ato i gynorthwyo’r rhan yma.

Yr achos o’r pwys mwyaf wrth gynnal gwaith ymchwil gyda phlant ydy’r materion moesegol sydd ynghlwm â hyn. Mae canllawiau BERA (2018) yn nodi “ethical decision-making becomes an actively deliberative, ongoing and iterative process of assessing and reassessing the situation and issues as they arise.” Golyga hyn, bod angen ystyried y materion moeseg, caniatâd, cydsyniad a chyfrinachedd ym mhob sefyllfa a hyd yn oed wrth iddynt godi yn yr ymchwil. Er mwyn paratoi ar gyfer hyn, llenwyd y ffurflen foeseg yn Atodiad 8 gan ddilyn canllawiau BERA (2018), Polisi Rheoli Data Ymchwil PCYDDS, Côd Ymarfer Moeseg ac Integredd Ymchwil PCYDDS a Chanllawiau’r CGA.

Cyn cychwyn ar yr ymchwil, rhaid derbyn caniatâd wrth rieni neu ofalwyr y disgyblion. Fel arfer, mae’r ymchwilydd yn gofyn caniatâd wrth y cyfranogwr, ond gan mai disgyblion blwyddyn 1 yw’r cyfranogwyr, ni allant ddarparu caniatâd gwybodus (Field&Berhman, 2004). Gweler ffurflen wybodaeth a chydsynio yn Atodiad 6 sy’n amlinellu amcanion a chamau gweithredu’r ymchwil. Wrth i’r rhieni darllen y ffurflen wybodaeth, gofynnir iddynt ddarparu caniatâd ar ran eu plentyn. Cefnoga BERA (2018) hyn gan nodi bod y cydweithrediad rhwng y rhieni a’r ymchwilydd yn holl bwysig wrth ystyried agweddau moesegol. Mae’r ymchwil yn gwbl wirfoddol ac felly ni fydd dyfarniad petai rieni’n anfodlon i’w plentyn cymryd rhan.
Yn ogystal, rhaid hysbysu’r rhieni bydd y dull cyfweliad yn cael ei recordio er mwyn ei drawsgrifio. Bydd y daflen wybodaeth hefyd yn nodi’r ffyrdd caiff y data ei gadw a’i ddinistrio i gyfateb â’r Côd Ymarfer Moeseg ac Integredd Ymchwil PCYDDS. Gwneir hyn drwy sicrhau bod y disgyblion yn ddienw a’r data’n cael ei storio ar gwmwl y brifysgol cyn ei ddinistrio. Er hyn, deallir ni all rhai disgyblion cael eu recordio am resymau personol ac felly mae’n hollbwysig barchu hyn wrth gynnal yr ymchwil. I osgoi anffafriaeth a sicrhau cyfrinachedd, efallai gellir recordio’r dosbarth cyfan gan leoli’r disgyblion yma allan o’r ffrâm.

Er ni ellir derbyn caniatâd wrth y disgyblion, gofynnir am gydsyniad parhaus, yn enwedig wrth gynnal cyfweliad gyda’r grŵp ffocws. Cyfeiria Alderson a Morrow (2011, t.103) at gydsyniad fel “agreement by children who understand some but not all the main issues required for consent.” Er bwriedir trafod holl gamau’r ymchwil gyda’r disgyblion, mae’n amlwg ni fyddent yn deall popeth. Cysylltir hyn yn ôl at farn Punch (2014) bod angen symleiddio’r iaith a ddefnyddir gyda phlant er mwyn osgoi cymhlethdod. Felly, sicrheir hyn trwy annog y disgyblion i gyfleu eu teimladau trwy’r wynebau hapus, canolig a thrist yn Atodiad 7. Os ydy’r plant yn hapus i gymryd rhan gofynnir iddynt ddangos wyneb hapus, wyneb canolig os ydynt yn ansicr ac yna wyneb trist os nad ydynt yn gyfforddus i wneud. Cynigir hyn cyfleoedd i gysylltu ‘llais y plentyn’ wrth sicrhau mai barn a theimladau’r disgyblion sy’n ganolog ar bob achos. Noda CCUHP (2020) “Eich hawl i ddweud beth ddylai digwydd ac i rywun wrando arnoch” fel erthygl 12 o’r hawliau plant, ac felly’n mae’n agwedd hollbwysig i’w hystyried wrth gynnal yr ymchwil.

I gloi, wrth ddefnyddio’r dulliau yma, gobeithir y gellir trionglu’r data er mwyn ddod i gasgliad dilys i’r cwestiwn ymchwil: ‘I ba raddau mae gweithgareddau chwarae rôl yn cynyddu dealltwriaeth disgyblion yn y Cyfnod Sylfaen?’

Nod yr aseiniad hwn oedd ymchwilio i’r hyn a ddywedwyd yn gynt am chwarae rôl i gryfhau dealltwriaeth o’r cwestiwn ymchwil, ynghyd â defnyddio’r dulliau ymchwil astudiaeth wers, arsylwad, cyfweliad ac adfyfyriad i ychwanegu at yr ymchwil yma. Wrth gyfeirio yn ôl at yr adolygiad llenyddiaeth, mae’n amlwg bod gweithgareddau chwarae rôl yn agwedd hanfodol o gryfhau dealltwriaeth disgyblion, yn enwedig yn y Cyfnod Sylfaen. Dengys bod yna fanteision helaeth o gynnal gweithgareddau chwarae rôl yn yr ystafell ddosbarth, megis cyfleoedd i ddatblygu hyder, bod yn archwiliadol a gofyn cwestiynau. Er hyn, roedd yna fylchau amlwg yn y gwaith ymchwil o ran sut y mae ardal chwarae rôl yn gweithredu a’r buddion o wneud hyn i gynyddu dealltwriaeth y disgyblion. Felly, trwy gynnal yr ymchwil, gobeithir y bydd cyfleoedd i ddod i’r afael â hyn.

Yn sicr, gweler manteision helaeth o gynnal astudiaeth wers fel dull ymchwil i gyfoethogi data. Trwy wneud mae’n debyg fod yna cyfleoedd cyfoeth i gefnogi arfer proffesiynol a chymhwyso newidiadau a fydd o fudd i’r dosbarth cyfan. Anoga Hattie (2009, t.22) athrawon i gynnal gwaith ymchwil trwy nodi “the biggest effect on students learning occur when teachers become learners of their own teaching”. Atgyfnertha hyn y ffaith bod yr athrawon eu hun yn buddio o wneud hyn yn ogystal â chodi safonau disgyblion. Er hyn, rhaid ystyried a ydy hyn yn wirioneddol weithredol? Gellir dadlau bod athrawon yn dioddef o bwysau gwaith anferthol po bynnag, ac felly trwy ychwanegu’r cyfrifoldeb o gynnal gwaith ymchwil, mae hyn yn cyfrannu ato (NASUWT, 2018). Gan ddefnyddio’r dull astudiaeth wers, mae’r cyfrifoldebau wedi’i rhannu rhwng yr athrawon a gellir dadlau, bod y gwaith ychwanegol yma’n deilwng, gan fod y gwelliannau yn gwneud gwahaniaeth sylweddol yn yr hir dymor.

Cyfyngiad arall gall ymddangos wrth gynnal yr astudiaeth wers ydy newid mewn ymddygiad o ran pawb sy’n cymryd rhan. Mae yna bosibilrwydd y bydd yr athro yn teimlo’n anghyfforddus o gael ei wylio ac yn newid arfer er mwyn plesio’r arsylwyr. I osgoi hyn, rhaid sicrhau bod yr holl bethau yma’n cael ei drafod yn y rhan myfyrio er mwyn gallu goresgyn y problemau yma. Mae’r un mor debygol y bydd y disgyblion yn newid eu hymddygiad hefyd gan fod athro newydd, dieithr yn y dosbarth. Rhaid pwysleisio nad barnu’r disgyblion yw nod yr ymchwil a sicrhau cydsyniad parhaus.

Yn ogystal, gellir dadlau nid yw’r data’n ddibynadwy gan fod y disgyblion yn ardaloedd gwahanol o’r dosbarth ac felly mae hi’n amhosib arsylwi am bob eiliad o’r wers. Fel datrysiad i hyn, efallai dylid arsylwi dwy wers ar wahân er mwyn cynyddu dibynadwyedd y data. Yn ogystal, trwy gynnal astudiaethau wersi yn barhaus, gellir cyfoethogi’r data yn sylweddol ac yn ei tro, gwella arfer mewn modd gweithredol.

Awgryma Breen (2006) bod dewis fwy o ddisgyblion yn y grŵp ffocws yn ffordd effeithiol iawn o gynyddu dibynadwyedd y data ac ychwanegu at yr ymchwil yn sylweddol. Trwy wneud, mae cyfleoedd helaeth i arsylwi a chasglu barn. Felly, wrth ystyried hyn, mae’n debyg nid yw tri disgybl yn ddigon wrth anelu am ganfyddiadau dilys. Wrth gynyddu’r sampl, ceir mwy o gyfleoedd i sicrhau sampl gynrychioliadol hefyd. Er hyn, yn sicr, bydd yn arwain at gynnydd yn llwyth gwaith ac yn cymryd mwy o amser i’w gwblhau.

Pe bawn yn cael cyfle i gynnal yr ymchwil, bydd peilota’r dulliau ymchwil yn fuddiol er mwyn adnabod y cyfyngiadau gall ymddangos a chynnig datrysiadau, yn enwedig y dull astudiaeth wers gan fod hyn yn ddull newydd. Gobeithir trwy wneud hyn, bydd ffocws cliriach ar ddod i ateb pendant i’r cwestiwn ymchwil.  

O ran datblygiad proffesiynol, yn sicr gweler sut gall gynnal astudiaeth wers cyfrannu at ddatblygiad proffesiynol. Yn bennaf cysylltir â’r safon SAC “Dysgu proffesiynol parhaus” wrth drafod a chymhwyso gwelliannau yn barhaus er mwyn gwella arfer hir dymor (Llywodraeth Cymru, 2018). Yn ogystal, wrth gynllunio ac adfyfyrio fel pâr neu grŵp cynigir cyfleoedd i ddatblygu’r safon “Rhwydweithiau a chymunedau proffesiynol”. Wrth ymchwilio i’r cam yma, mae’r buddion o wneud hyn yn amlwg. Trwy ddilyn y camau ar y daflen myfyrio Brookfield (1995) ceir cyfleoedd helaeth i drafod y wers mewn dyfnder a mynegi teimladau a barn ar y wers. Cefnoga Dewey (1938) y pwysigrwydd o’r broses yma trwy nodi “we do not learn from experience. We learn from reflecting on experience.” Atgyfnertha hyn y syniad o fyfyrio ar y profiad er mwyn trafod beth oedd yn llwyddiannus a pha agwedd gellir datblygu neu wella. Yn dilyn hyn, gellir cymhwyso’r newidiadau yn briodol a dysgu o’r broses. Yn ogystal, cynigir hyn cyfleoedd i rannu arfer da gydag addysgwyr eraill a gall fod yn fuddiol wrth iddynt wella arfer proffesiynol hefyd.

Hyderir y bydd yr ymchwil yma, ynghyd â’r hyn a ddysgwyd am astudiaeth wers yn fuddiol wrth gychwyn ar brofiad addysgu proffesiynol 3 yn ogystal â gyrfa addysgu broffesiynol. Cynigir cyfleoedd i newid arfer yn benodol i anghenion y dosbarth ac felly, yn sicr, dyma un o’r dulliau mwyaf rhesymol i’w ddefnyddio yn y sector addysg. Tynna Freire (1998) sylw at hyn drwy fynegi “Whoever teaches learns in the act of teaching, and whoever learns teaches in the act of learning.” (Freire, 1998, t.10)

